M. Číž, podpredseda NR SR: (2007-03-29):
J. Kubiš, minister zahraničných vecí SR: Ďakujem veľmi pekne. Ďakujem aj za podotázku a za doplnenie, či už vystúpením alebo položením ďalších otázok. Ja sa pokúsim zodpovedať aspoň na niektoré z nich, i keď musím povedať, že neovládam natoľko celú problematiku kyanidového ťaženia akýchkoľvek kovov, nehovoriac už o zlate, ale v každom prípade nejaké vyjadrenie teda v rámci mojich znalostí o tejto problematike poskytnem. Je pravdou, že nemôže byť úplne kompetentné, pretože môj osobný názor v danom prípade nemôže naozaj ovplyvniť nič tak dvakrát, nakoľko je to veľmi laický názor, je to názor človeka, ktorý len kde-tu v knihách si prečítal o týchto záležitostiach. Prečítal som si ale aj to, že takáto forma ťažby kovov, a ide o zlato, ale pochopiteľne aj o iné kovy podobnej skupiny, je používaná vo svete, je používaná aj rôznymi firmami, prináša určité výsledky a dnes čoraz viacej je ju možné používať, pretože pochopiteľne platí dodržiavanie určitých pravidiel bezpečnosti. A nedomnievam sa, že je možné, a teraz ešte raz hovorím, to je môj osobný názor ako laika, ako človeka, ktorý predsa len to nepozná natoľko, že nie je možné porovnávať situácie, ku ktorým dochádzalo pred 50 rokmi v iných krajinách, za iných okolností, keď sa nedbalo o životné prostredie, keď sa nedbalo o záujmy ľudí, keď nebolo možné vlastne ani tieto záujmy zohľadňovať alebo porovnávať to so situáciami naozaj takého drsného drancovania prírody a prírodných rezerv v krajinách, ktoré, trebárs, nemali natoľko vypracovanú legislatívu, nemali natoľko vypracovaný cit pre to, aby jednoducho sa aj pri takýchto ťažbách so substanciami, ktoré sú pomerne nebezpečné inak, s nimi zachádzalo patričným spôsobom. Takže, ja by som nerobil nejaké analógie, pokiaľ ide o tú situáciu u nás s tým a s hypotetickými nejakými, ale aj praktickými prejavmi podobnej, veľmi zložitej situácie v minulosti v iných krajinách. A toto by som povedal ako svoj názor. Nemôžem sa vysloviť za, alebo proti, pretože naozaj nie som kompetentný. Ja nechcem hovoriť o tom len tak od boku, aby som proste povedal, že mám také proste vnútorné pnutie a cítenie povedať, že kyanid je nebezpečný a nechcem to, alebo mám také presvedčenie, že som si niekde prečítal štyri články a na základe štyroch článkov sa môžem vyjadriť a povedať, je to všetko pokryté, je to bezpečné. Preto odpovedám, že akékoľvek bude rozhodnutie v takýchto podobných otázkach, nielen v tejto, bude to rozhodnutie, ktoré bude pevne postavené na právnom základe a bude postavené aj na realitách a reáliách Slovenskej republiky ako krajiny, ktorá sa stará o záujmy aj životného prostredia, aj obyvateľov. Ja ešte raz môžem potvrdiť, že vláda Slovenskej republiky, v ktorej pôsobím, by nemohla inak pôsobiť, iba že vždy zohľadní a na 100 % všetky záujmy, aj pokiaľ ide o obyvateľov a v prvom rade pokiaľ ide o obyvateľov, aj pokiaľ ide o životné prostredie. Ja vôbec nepripúšťam, že by aj pri takýchto citlivých otázkach vláda Slovenskej republiky mohla pokračovať alebo vystupovať akýmkoľvek iným spôsobom. Bude vždy dbať o tieto záujmy. Takže, irelevantne od toho, aký ja mám názor osobný, pretože ten naozaj v tomto prípade nie je natoľko relevantný momentálne na tejto pôde, ja môžem len potvrdiť jedno, že akékoľvek rozhodnutia táto vláda bude prijímať, bude prijímať s plným zohľadnením záujmov v prvom rade ľudí a pochopiteľne aj životného prostredia. To sa bude týkať v tej miere, či už zákonných úprav, ktoré ale nemôžu byť zväzujúce, nemôžu byť charakteru, ktorý zväzuje ruky v určitých oblastiach a pochopiteľne aj v prípade, že bude dochádzať alebo by dochádzalo k priamemu rozhodovaniu. Ešte raz, záujmy ľudí nikdy nebudú odsúvané stranou, nebudú proste nejakým spôsobom ignorované. Vždy budú na 100 % zvážené a takýmto spôsobom budeme postupovať. Ďakujem.